जनता पर महंगाई की एक और मार, प्याज और पेट्रोल के बाद अब दूध के दामों में भी बढ़ोतरी  
मदर डेयरी ने दूध के दामों में बढ़ोतरी का किया ऐलान 
दूध की कीमतें 2 से 3 रुपये प्रति लीटर तक बढ़ाई गई
बढ़ी दरें रविवार से लागू होंगी
जनता पर महंगाई की एक और मार पड़ने जा रही है, प्याज और पेट्रोल की आसमान छूती कीमतों के बाद अब दूध के दामों में भी इजाफा होने जा रहा है.  दूध की खुदरा बिक्री करने वाली कंपनी मदर डेयरी ने दिल्ली-NCR में दूध की कीमतें 3 रुपये प्रति लीटर तक बढ़ाने की शनिवार को ऐलान की. कंपनी ने कहा कि बढ़ी दरें रविवार से लागू होंगी. कंपनी ने कहा कि कम आपूर्ति और खरीद की लागत बढ़ने के कारण उसे कीमतें बढ़ानी पड़ी हैं. उसने कहा कि टोकन और थैली वाले दूध की कीमतें दो से तीन रुपये प्रति लीटर तक बढ़ाई गई हैं. 
मदर डेयरी का टोकन दूध अब दो रुपये महंगा होकर 42 रुपये प्रति लीटर होगा. फुल क्रीम दूध की एक लीटर वाली थैली अब 55 रुपये में और आधे लीटर वाली थैली 28 रुपये में मिलेगी. इनकी पुरानी दरें क्रमश: 53 रुपये और 27 रुपये हैं. टोन्ड दूध अब 42 रुपये की जगह 45 रुपये में तथा डबल टोन्ड दूध 36 रुपये के बजाय 39 रुपये में मिलेगा. इसी तरह गाय का दूध भी तीन रुपये महंगा होकर 47 रुपये प्रति लीटर मिलेगा. 
कंपनी ने कहा, ‘‘मानसून लंबा खींच जाने और दूध उत्पादन के अनुकूल सत्र की देर से शुरुआत समेत विपरीत मौसम परिस्थितियों के चलते विभिन्न राज्यों में दूध की उपलब्धता कम हुई है. प्रतिकूल मौसम के कारण पशुचारा की कीमतें भी बढ़ गयी हैं. इसका असर दूध उत्पादकों को किये जाने वाले भुगतान पर पड़ा है. 
सर्दियों में कच्चे दूध की कीमतें सामान्यत: कम हो जाती हैं, लेकिन इस बार बढ़ गयी हैं.'' उसने कहा कि दूध उत्पादक किसानों को किया जाने वाला भुगतान पिछले कुछ महीने में करीब 20 प्रतिशत यानी छह रुपये प्रति लीटर तक बढ़ गया है. इस कारण उसे दाम बढ़ाने पर बाध्य होना पड़ा है. मदर डेयरी ने कहा कि वह दूध की बिक्री से होने वाली आय का करीब 80 प्रतिशत सिर्फ खरीदने में ही खर्च कर देती है.